རེག་དུག་འགོས་ནད་ནི་ཕྲ་ཕུང་རང་བཞིན་གྱི་ནད་དུག་ཅིག་ཡིན་པས། འགོས་ཁྱབ་སྐབས་རྒྱུན་ལྡན་གྱི་ནད་ཚ་གཞན་ལྟར་ན་ཟུག་གཟེར་གཏོང་བ་དང་གློ་བུར་དུ་ལུས་ཁམས་བདེ་མིན་གྱི་ཚོར་བ་བསྐྱེན་པོ་མི་འབྱུང་ལ། དུས་ཡུན་རིང་པོའི་ནང་ནད་རྟགས་ཀྱང་ཕྱི་རུ་མངོན་དཀའ་བ་དང༌། འགོས་ནད་འདི་བྱུང་རྗེས་འཆི་བར་ཁ་ཕྱོགས་རྒྱུ་ལས་བཅོས་ཐབས་གཞན་མེད་པ་རེད། སྔར་བོད་ཡུལ་ནི་སྤྱི་ཚོགས་གཞན་ལ་འབྲེལ་འདྲིས་ཆེན་པོ་མེད་པ་དང་གནམ་གཤིས་གྲང་བསིལ་ལྡན་པས་རྐྱེན་པས་འགོས་ནད་འདིའི་རིགས་མཐོང་རྒྱུ་མེད་པར་བརྟེན། བོད་མི་རྣམས་ཀྱིས་དུས་རྒྱུན་རང་ཉིད་ཀྱི་ལུས་པོའི་བདེ་ཐང་གི་ཐད་དོ་སྣང་ཆེན་པོ་བྱེད་ཀྱིན་མེད། དེང་སྐབས་བོད་ཀྱི་རང་བྱུང་ཁོར་ཡུག་ལ་ཚ་དྲོད་རྒྱས་པ་དང་སྤྱི་ཚོགས་ཁོར་ཡུག་ཁྲོམ་ར་ཅན་དུ་ཁ་ཕྱོགས་ཟིན་ནའང༌། ད་དུང་གཞི་རིམ་ཞིང་འབྲོག་ཁུལ་དུ་འཕྲོད་བསྟེན་མཐུན་རྐྱེན་ཞན་པས་རྐྱེན་གྱིས་ནད་རྟགས་ཆུང་ཚེགས་བྱུང་རིགས་སྔར་བཞིན་སྣང་མེད་དུ་གཏོང་གིན་ཡོད་པ་དེ་ཡིས། རེག་དུག་འགོས་ནད་ཁྱབ་བརྡལ་དུ་འགྲོ་བར་རྐྱེན་ངན་འཇུག་བདེ་བའི་བར་གསེབ་ཆེན་པོ་ཞིག་ཀྱང་ཕྱེ་ནས་ཡོད། དཔེར་བརྗོད་ན། དེང་སྐབས་གྲོང་ཁྱེར་ཁུལ་དུ་འགོས་ནད་ཀྱི་རིགས་ཤིན་ཏུ་མང་བས་རྐྱེན་གྱིས། མང་ཚོགས་རང་ངོས་ནས་དེའི་སྐོར་ལ་དོ་སྣང་ཡང་ཤུགས་ཆེན་པོ་བྱེད་ཀྱིན་ཡོད། མི་གང་ཞིག་དང་ལུས་འབྲེལ་བྱུང་སྐབས་ཀྱང་རེག་དུག་དང་འགོས་ནད་རིགས་སྔོན་འགོག་ཀྱི་ལག་ཐབས་སྤྱོད་རྒྱུ་ནི་རྒན་གཞོན་དར་མ་སུ་ཡིན་ཡང་སྤྱིའི་གོམས་གཤིས་སུ་གྱུར་ཡོད། ཐ་ན་ལུས་པོ་བདེ་མིན་གྱི་ཚོར་སྣང་བྱུང་བ་ན་དེ་མ་ཐག་སྨན་ཁང་དུ་བརྟག་དཔྱད་བྱེད་དུ་འགྲོ་བཞིན་ཡོད། འགོས་ནད་ལ་དོགས་ཟོན་གྱི་ཚོར་བ་བསྐྱེན་པོ་ཡོད་པ་དེས་གཅིག་ནས་རང་ཉིད་ཀྱི་བདེ་ཐང་དང༌། གཉིས་ནས་སྤྱི་ཚོགས་ཧྲིལ་བོའི་བདེ་ཐང་ལ་ཕན་ནུས་ཆེན་པོ་ཐོན་བཞིན་ཡོད། ཡིན་ནའང༌། བོད་མི་རྣམས་ཀྱིས་རེག་དུག་གཙོས་པའི་འགོས་ནད་རིགས་ཀྱི་ཉེན་ཚབས་རང་བཞིན་དང་གོ་ལ་གཅིག་གྱུར་གྱི་རྣམ་པ་འདི་དང་བསྟུན་ནས་འགོས་ནད་རིགས་སྣ་ཚོགས་ཤིག་ཀྱང་བརྒྱུད་སྤེལ་འབྱུང་བཞིན་པར་ངེས་ཤེས་གསལ་པོ་ཞིག་མེད་པས་དབང་གིས། དུས་རྒྱུན་གྱི་འཚོ་བའི་ནང་རེག་དུག་གཙོས་འགོས་ནད་སྔོན་འགོག་གི་ཚོར་བ་བསྐྱེན་པོ་མེད། ཁོང་ཚོས་དུས་རྒྱུན་མི་ཕན་ཚུན་འབྲེལ་འདྲིས་སྐབས་སྔོན་འགོག་གི་ལག་ཐབས་སྤྱོད་རྒྱུ་དེ་ནི་དོགས་བདེ་བོ་མེད་པ་ཞིག་ཏུ་ཚོར་གྱིན་ཡོད་ལ། ལུས་པོ་བདེ་མིན་གྱི་ཚོར་བ་ཙག་ཙིག་བྱུང་བར་ཡ་མེད་སྣང་ཆུང་གཏོང་གི་ཡོད། བོད་མིའི་བསམ་བློ་འཁྱེར་སྟངས་འདིས་རེག་དུག་འགོས་ཁྱབ་ཏུ་འགྲོ་བར་བར་གསེབ་མང་པོ་ཞིག་བསྐྲུན་འདུག